Loji Höskuldsson sýnir útsaumsverk í Hverfisgalleríi . Verkin byggja á minningum hans um Reykjavík . Segist fá sterk viðbrögð . Myndin Skólagarður er til sýnis á sýningunni í Hverfisgalleríi . Auglýsing Loji Höskuldsson sýnir fjórtán útsaumsverk á sýningunni Súper lókal í Hverfisgalleríi Hverfisgötu . Spurður um efnið sem hann notar í útsauminn segir hann : „ Ég nota venjulegt garn . Ég hef prófað pólýester og bómull en ullin finnst mér henta best og gefa skemmtilegustu áferðina . Ég lita ekki sjálfur heldur kaupi litað garn . Kannski kemst ég einn daginn á þá skoðun að það sé algjörlega nauðsynlegt að ég liti allt saman sjálfur . Hugmynd að mynd fæðist líka oft út frá litnum eða áferðinni á garninu . Einhvern tímann gaf mamma mér ótrúlega ljótt garn og úr varð myndin Hlöllabáts-æla í Austurstræti . “ Hvetjandi viðbrögð Spurður hvenær áhugi hans á útsaumi hafi vaknað segir hann að það hafi gerst tiltölulega seint . „ Ég var í Listaháskólanum og var að prófa alls konar hluti , gerði gjörninga og málaði . Ég var að fara austur á Seyðisfjörð á tveggja vikna námskeið og sagði við mömmu að mig langaði til að gera útsaum . Hún rétti mér flosnál , sem er nál sem virkar dálítið eins og rjómaþeytari , maður þræðir hana og snýr . Þegar ég fékk þessa nál gjörbreyttust áherslurnar . Þarna var ég kominn með tæki sem var millistykki milli mín og verksins . Árið 2010 fóru fyrstu verkin að verða til . “ Hugmynd að mynd fæðist líka oft út frá litnum eða áferðinni á garninu , segir Loji . Fréttablaðið / Ernir Hann segist fá sterk viðbrögð við verkunum . „ Viðbrögðin einkennast af þakklæti og verkin kæta fólk . Ég er ótrúlega þakklátur fyrir viðbrögðin og það hversu vel fólk tengir við verkin . Þessar viðtökur virka mjög hvetjandi á mig . “ Góðar minningar Spurður hvort skilaboð sé að finna í verkunum segir hann : „ Þjóðfélagsrýni er ekki inngangspunkturinn í verkunum en verður samt stundum útgangspunktur . Ég gerði eitt sinn verk sem sýndi fíflabreiðu . Myndin átti að vera frá útihátíð í Galtalæk , ég vildi hafa bláan lit í henni og appelsínugulan og svo vildi ég hafa þar Bónuspoka . Þegar ég var að gera myndina tilkynnti Bónus þá ætlan sína að taka plastpoka úr sölu . Á þeirri stundu breyttist titill myndarinnar og varð Síðasti Bónus plastpokinn . Þessi sýning heitir Súper lókal af því að þar eru portrett af minningum mínum um Reykjavík . Ég hef alltaf verið mjög hrifinn af þessari borg og hef mikinn áhuga á borgarskipulagi og arkitektúr . “ Alls kyns vörumerki og heiti eru áberandi í myndunum , þar á meðal Kjörís , Hörpusilki og blár Ópal . „ Ég ólst upp í Álfheimunum og Kjörísmyndin er óður til Álfheimaísbúðarinnar . Ég vann í Hörpu Sjöfn og fannst málningardollurnar þeirra mjög flottar og á nokkrar heima . Fyrir mér eru þetta góðar minningar , “ segir Loji .